କାମ ମିଳୁନି-ଚିନ୍ତାରେ କଳାକାର : ହିମାନୀ ଶିବପୁରୀ କହିଲେ, 'ଅଭାବରେ ତିଷ୍ଠିବା ବହୁତ ମୁସ୍କିଲ' - Prameya News7\nକାମ ମିଳୁନି-ଚିନ୍ତାରେ କଳାକାର : ହିମାନୀ ଶିବପୁରୀ କହିଲେ, 'ଅଭାବରେ ତିଷ୍ଠିବା ବହୁତ ମୁସ୍କିଲ'\nନୂଆଦିଲ୍ଲୀ ୧୮/୦୫ଃ କରୋନା ପାଇଁ ମନୋରଞ୍ଜନ ଇଣ୍ଡଷ୍ଟ୍ରୀ ସହିତ ଜଡିତ କାର୍ଯ୍ୟ ବନ୍ଦ ହୋଇଯାଇଛି, ଯାହା ଫଳରେ ଏହା ସହ ଜଡିତ ଲୋକମାନଙ୍କୁ ଆର୍ଥିକ ସଙ୍କଟର ସମ୍ମୁଖୀନ ହେବାକୁ ପଡୁଛି । ନିକଟରେ ହିମାନୀ ଶିବପୁରୀ କହିଛନ୍ତି ଯେ ଏହା ସେହି ଅଭିନେତାମାନଙ୍କ ପାଇଁ ଚିନ୍ତାର ବିଷୟ, ଯେଉଁମାନେ ବୟସ୍କ ଅଟନ୍ତି। ସେ କହିଛନ୍ତି ଯେ ସଙ୍କଟ ସମୟରେ ଏହିପରି ଅଭିନେତାମାନଙ୍କର କୌଣସି ଇନକମ୍ ହୋଇନଥାଏ। ଫିଲ୍ମ ଇଣ୍ଡଷ୍ଟ୍ରୀର ଅଭିନେତାମାନଙ୍କ ଅର୍ଥନୈତିକ ଗଠନରେ କିଛି ପରିବର୍ତ୍ତନ କରିବାକୁ ହିମାନୀ ଶିବପୁରୀ ଦାବି କରିଛନ୍ତି ଯେପରି ସେମାନେ ଆବଶ୍ୟକ ସମୟରେ ବିଚଳିତ ନହୁଅନ୍ତି।\nହିମାନୀ ଶିବପୁରୀ କହିଛନ୍ତି- 'ଏହା ବହୁତ କଷ୍ଟସାଧ୍ୟ। ଅଭିନେତାମାନଙ୍କ ପାଇଁ, ବିଶେଷତଃ ଯେଉଁମାନେ ବୃଦ୍ଧ, ଆମେ ସେତେବେଳେ ରୋଜଗାର କରିଥାଉ ଯେତେବେଳେ କାମ କରିଥାଉ । କିନ୍ତୁ ବର୍ତ୍ତମାନ କାମ ନାହିଁ, ଏହା ଏକ ସଂଘର୍ଷ । ଆମ ପାଖରେ କେହି ସାହାରା ନାହାଁନ୍ତି । ଲୋକମାନେ ଏହାକୁ ଇଣ୍ଡଷ୍ଟ୍ରି କୁହନ୍ତି କିନ୍ତୁ ନା ଏହାକୁ ଫିଲ୍ମ ଇଣ୍ଡଷ୍ଟ୍ରିର ମାନ୍ୟତା ଦିଆଯାଇଛି ନା ଏହା ସେପରି କାମ କରେ । କାମ ଅଭାବ ହେତୁ ଆମର ରୋଜଗାର ଶୂନ ... କିନ୍ତୁ ଏହା ଆମର ଦୋଷ କି? '\n୬୦ ବର୍ଷ ବୟସ୍କା ଅଭିନେତ୍ରୀ ଗତ ଏକ ବର୍ଷକୁ ସଂଘର୍ଷର ନାମ ଦେଇ କହିଛନ୍ତି- 'ଗତ ଏକ ବର୍ଷ ଧରି ଆମ ଇଣ୍ଡଷ୍ଟ୍ରୀରେ ଇନକମ୍ ବହୁତ କମ୍ ହେଉଛି । ଏହା ଏକ ବହୁତ ଖରାପ ପରିସ୍ଥିତି । ଆମେ ଅଭିନେତାମାନେ ବୋଧହୁଏ ଏତେ ଖରାପ ସ୍ଥିତିରେ ନାହୁଁ, ଯେଉଁଥିରେ ଆହୁରି ଅନେକ ଲୋକ ଅଛନ୍ତି କିନ୍ତୁ ସଂଘର୍ଷ ହେଉଛି ସଂଘର୍ଷ । ଆମର କୌଣସି ପ୍ରୋଭିଡେଣ୍ଟ ଫଣ୍ଡ ନାହିଁ, କୌଣସି କେୟାର ଫଣ୍ଡ ଭଳି କିଛି ନାହିଁ, ଯାହାକୁ ଆମେ କଠିନ ସମୟରେ ବ୍ୟବହାର କରିପାରିବୁ । ଆମ ପାଖରେ ପେନସନ୍ ନାହିଁ, ଆମେ କଣ କରିବୁ? ' ତେବେ ଅଭିନେତ୍ରୀ ଜଣାଇଛନ୍ତି ଯେ ସେ ଏପର୍ଯ୍ୟନ୍ତ ଆଶା ହରାଇ ନାହାଁନ୍ତି ଏବଂ ଦିନେ ସବୁ ଠିକ୍ ହୋଇଯିବ ବୋଲି ସେ ନିଶ୍ଚିତ ଅଛନ୍ତି।
